পর্যটক ভর্তি রিসর্টে ঢুকে পড়ল হাতি! ডুয়ার্সে হাড়হিম করা ঘটনা

জলপাইগুড়ি: কিছুদিন ধরেই বাঘ নিয়ে আতঙ্ক বেড়েছে বাংলার বিভিন্ন প্রান্তে। আর এবার আতঙ্ক ছড়াল হাতি (Elephant)। উত্তরবঙ্গের ডুয়ার্সের (Dooars) একটি বেসরকারি রিসর্টের (Elephant Atttack In Resort) গেট ভেঙে ভিতরে ঢুকে পড়ে গজরাজ। কোনওক্রমে পালিয়ে প্রাণে বাঁচেন পর্যটকরা (Tourist)। বুধবার ভোরে জলপাইগুড়ি (Jalpaiguri) জেলার মাটিয়ালী ব্লকের মঙ্গলবাড়ি বস্তি সংলগ্ন এলাকার একটি বেসরকারি রিসর্টে ঘটে এই ঘটনা।

জানা গিয়েছে, বুধবার ভোরে সেই রিসর্ট থেকে বাড়ি ফেরার প্রস্তুতি নিচ্ছিল পর্যটকেরা। তাই তাঁরা রিসর্টের গেটে চলে আসেন। সেই মুহূর্তে একটি হাতিকে দেখতে পান পর্যটকরা। হাতিটিকে গেটের দিকে তেড়ে আসতে দেখেন তাঁরা। এই ভয়াবহ দৃশ্য দেখে পর্যটকরা সেখান থেকে পালিয়ে ফের রিসর্টের ভিতরে চলে আসেন।

আরও পড়ুন: সাক্ষী চক, ডাস্টার, বেঞ্চ- ক্লাসরুমেই অধ্যাপিকার মাথায় সিঁদুর ছাত্রের

ঘটনার মূহুর্তের সিসিটিভি ফুটেজে দেখা যাচ্ছে হাতিটি গেট ভেঙে রিসর্টে ঢোকার চেষ্টা করে। এরপর রিসর্টে ঢুকতে না পেরে হাতিটি রিসর্টের পাশে থাকা লোকালয়ে চলে যায়। এদিকে সেই পর্যটক দলটি হাতির লোকালয়ে ঘুরে বেড়ানো দেখে উচ্ছ্বসিত হয়ে পড়ে এবং সেই হাতির ভিডিও ক্যামেরাবন্দি করেন তাঁরা। জানা গিয়েছে, পরবর্তীতে হাতিটি সেখান থেকে সংলগ্ন পানঝোড়া জঙ্গলে ঢুকে যায়। তবে ঘটনায় রিসর্টের ক্ষতি হলেও কোনও পর্যটকের ক্ষতি হয়নি বলে জানা যায়।

উল্লেখ্য, মাঝেমধ্যেই মঙ্গলবাড়ী বস্তি এলাকায় হাতির হানা হয়। এর আগেও ওই এলাকায় হাতির হানায় একাধিক প্রাণহানি ঘটনাও ঘটেছে। তবে এবার রিসর্টের গেট ভেঙ্গে হাতির ভিতরে ঢোকার ঘটনায় স্বাভাবিকভাবেই আতঙ্কিত রিসর্টের কর্মীরাও।